06.05.2021

**Δελτίο Τύπου**

**Συνάντηση Μίλτου Χρυσομάλλη με τους Κυνηγετικούς Συλλόγους Μεσσηνίας για τα ζώα συντροφιάς**

Συνάντηση εργασίας με τα προεδρεία των Κυνηγετικών Συλλόγων Καλαμάτας, Μεσσήνης, Κυπαρισσίας, Πύλου, Γαργαλιάνων, Μελιγαλά, Χαρακοπιού, είχε ο βουλευτής Μεσσηνίας Μίλτος Χρυσομάλλης, προκειμένου να συζητήσουν τις διατάξεις του υπό διαμόρφωση νέου νομοσχεδίου του Υπουργείου Εσωτερικών για τα ζώα συντροφιάς, που τους ενδιαφέρουν.

Κατά τη διάρκεια της συνάντησης, στην οποία συμμετείχαν ο Πρόεδρος του Κυνηγετικού Συλλόγου Καλαμάτας κ. Κωνσταντίνος Μούζος, ο Ταμίας κ. Αργύρης Φράγκος και το μέλος κ. Ευάγγελος Γιαννακόπουλος, ο Πρόεδρος του Κυνηγετικού Συλλόγου Μεσσήνης κ. Σπύρος Καραμπάγιας, ο Πρόεδρος του Κυνηγετικού Συλλόγου Κυπαρισσίας κ. Γιώργος Πανουσιόπουλος, ο Πρόεδρος του Κυνηγετικού Συλλόγου Πύλου κ. Γιάννης Πανταζόπουλος, ο Πρόεδρος του Κυνηγετικού Συλλόγου Γαργαλιάνων κ. Φώτης Λουμιώτης, ο Πρόεδρος του Κυνηγετικού Συλλόγου Μελιγαλά κ. Φώτης Αντωνόπουλος και ο Πρόεδρος του Κυνηγετικού Συλλόγου Χαρακοπιού κ. Αποστόλης Σπάλας, συζητήθηκε αναλυτικά το κυοφορούμενο σχέδιο νόμου και κατατέθηκαν οι απόψεις των κυνηγετικών συλλόγων για τις διατάξεις εκείνες που αφορούν την κατοχή και τη διαχείριση κυνηγετικών σκύλων.

«*Είχαμε μια πλήρη και ουσιαστική συνεργασία με τα προεδρεία των κυνηγετικών συλλόγων σχετικά με το υπό διαμόρφωση νέο σχέδιο νόμου για τα ζώα συντροφιάς. Συζητήσαμε τις απόψεις τους σχετικά με τα κυνηγετικά σκυλιά, οι οποίες κινούνται σε σωστή κατεύθυνση. Θεωρώ ότι πρέπει να ληφθούν υπόψη από την πολιτική ηγεσία του Υπουργείου Εσωτερικών και να ενταχθούν στο σχέδιο νόμου και για τον σκοπό αυτό θα εργαστούμε από κοινού. Άλλωστε η κυνηγετική οικογένεια αποτελεί εδώ και δεκαετίες έναν από τους σημαντικότερους θεματοφύλακες όχι μόνο του φυσικού περιβάλλοντος της χώρας μας αλλά και έναν από τους πιο ένθερμους υποστηρικτές της προστασίας των ζώων συντροφιάς και για τον λόγο αυτό η άποψή της έχει ιδιαίτερη σημασία*», δήλωσε ο Μίλτος Χρυσομάλλης.